Co l'atribusion de un vałore de ła scała Richter, se espresiona na mezura de ła magnitudo, o sia na stima de l'enerzia descaenada da un taremoto inte el ponto de ła fratura de ła crosta terestre, o sia a l'iposentro, drio i criteri indicai dal zeofìzego statunitense Charles Richter. Sviłupada inte el 1935 da Charles Richter in cołaborasion co Beno Gutenberg, tuti e do del California Institute of Technology, la scała ła zera stada orizenariamente studiada soło par èsar doparada inte na partegołare àrea de ła California e soło so sismogrami rezistrai da un partegołare modeło de sismògrafo, cueło a torsion de Wood-Anderson. Richter el ghea doparà inisialmente vałori rotondai al pì arente cuarto de magnitudo, ma in sèvito i ga doparà i dezemałi de magnitudo. L'ispirasion par sta tècnega ła ze stada ła scała de łe magnitùdeni doparae in astronomia par descrìvare ła lumenozità de łe stełe e de altri ojeti sełesti. Inte ła definision data da Richter, la magnitudo de calsìasi taremoto ła ze data dal logaritmo in baze dieze del màsimo movestamento de ła trasa rispeto al zero, esprimesto in micròmetri, in un sismògrafo a torsion de Wood-Anderson całibrà in magnera , se l'avegnimento el se fuse verifegà a na distansa episentrałe de . Richter el ghea decidesto arbitrariamente na magnitudo zero par un taremoto che el móstree no movestamento màsimo de un micrometro sol sismografo de Wood-Anderson, se ponesto a 100 km de distansa da l'episentro del taremoto, o sia pì débołe de cuanto se podese rezistrar in cheła època. Sta decizion ła ga permetesto de evitare i nùmari negativi, almanco co i strumenti de l'època. La scała Richter parò, de conceto, no ła ga nisun lìmite inferior o superior e i sismografi moderni, pì sensìbiłi, i rezistra normalmente taremoti co magnitudo negativa. El problema pì grando de ła scała Richter el ze che i vałori i ze solché debolmente corełai co le caraterìsteghe fìzeghe de ła colpa dei taremoti. In pì, ghe ze un efeto de saturasion verso łe magnitùdeni 8,3-8,5, dovesto a ła leje de scała del spetro dei taremoti, par via del cuało i tradisionałi mètodi de magnitùdene i da el isteso vałore par avegnimenti che i ze ciaramente difarenti. A l'inìsio del XXI secoło, la major parte dei sismòłoghi i considera le tradisionałi scałe de magnitùdeni vece e suparae e łe ga renpiasae co na mezura ciamada momento sìsmego, pì diretamente rełasionada co i paràmatri fìzeghi del taremoto. Inte el 1979 el sismòłogo Hiroo Kanamori, anca eło del California Institute of Technology, el ghea proponesto ła Moment Magnitude Scale , gràsie a ła cuała ze pusìbiłe descrìvar el momento sìsmego in tèrmani simiłari a łe presedenti scałe de magnitudo.